NARIADENIE RADY (ES) č. 1415/2004
z 19. júla 2004,
ktorým sa určuje maximálne ročné rybárske úsilie pre určité rybolovné oblasti a rybolovné pásma
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1954/2003 zo 4. novembra 2003 o riadení rybárskeho úsilia týkajúceho sa určitých rybolovných oblastí a zdrojov spoločenstva (1), najmä jeho článok 11 ods. 2,
keďže:
(1)
Nariadenie (ES) č. 1954/2003 stanovuje podmienky a postupy na zavedenie systému riadenia rybárskeho úsilia v určitých rybolovných oblastiach a zdrojov spoločenstva.
(2)
Členské štáty predložili Komisii informácie vyžadované podľa nariadenia (ES) č. 1954/2003, najmä ročný priemer rybárskeho úsilia za obdobie rokov 1998 až 2002 vynaloženého plavidlami s celkovou dĺžkou 15 metrov alebo viac v oblastiach definovaných v tomto nariadení a ročný priemer rybárskeho úsilia za obdobie rokov 1998 až 2002 vynaloženého plavidlami s celkovou dĺžkou 10 metrov alebo viac v biologicky citlivej oblasti definovanej v tomto nariadení.
(3)
Pri posudzovaní rybárskeho úsilia uvedeného v nariadení (ES) č. 1954/2003 sa pod pojmom inštalovaný výkon rozumie rybárska kapacita plavidla tak, ako je vymedzená v nariadení (EHS) č. 2930/86 z 22. septembra 1986, ktoré definuje charakteristické vlastnosti rybárskych plavidiel (2).
(4)
Komisia postúpila členským štátom informácie vyžadované podľa nariadenia (ES) č. 1954/2003 a po porade s nimi vyhodnotila údaje poskytnuté v súvislosti s obmedzeniami rybárskeho úsilia prijatými v rámci predchádzajúcich alebo súčasných opatrení spoločenstva, ktoré zahŕňajú alebo zahŕňali riadenie rybárskeho úsilia.
(5)
Maximálne ročné rybárske úsilie, ktoré sa má určiť pre plavidlá plávajúce pod vlajkou členského štátu podľa druhov, oblasti a rybolovného pásma, by sa malo rovnať globálnemu rybárskemu úsiliu vynaloženému týmito plavidlami za päťročné obdobie rokov 1998 až 2002 delené piatimi,
PRIJALA TOTO NARIADENIE:
Článok 1
Predmet úpravy
Toto nariadenie stanovuje maximálne ročné rybárske úsilie pre každý členský štát a pre každú oblasť a rybolovné pásmo definované v článkoch 3 a 6 nariadenia (ES) č. 1954/2003.
Článok 2
Maximálne úrovne
1. Maximálne úrovne ročného rybárskeho úsilia podľa druhov, oblasti a rybolovného pásma a podľa členského štátu pre oblasti uvedené v článku 3 ods. 1 písm. a) a b) nariadenia (ES) č. 1954/2003 sú stanovené v prílohe č. 1 k tomuto nariadeniu.
2. Maximálne úrovne ročného rybárskeho úsilia podľa druhov, oblasti a rybolovného pásma a podľa členského štátu pre oblasť uvedenú v článku 6 ods. 1 nariadenia (ES) č. 1954/2003 sú stanovené v prílohe II k tomuto nariadeniu.
Článok 3
Tranzit cez oblasť
1. Každý členský štát zabezpečí, aby využitie pridelenia rybárskeho úsilia podľa oblasti, ako je uvedené v článkoch 3 a 6 nariadenia (ES) č. 1954/2003, neviedlo k tomu, že čas strávený rybolovom sa zvýši v porovnaní s úrovňami rybárskeho úsilia použitými počas referenčného obdobia.
2. Rybárske úsilie stanovené na základe tranzitu plavidiel cez oblasť, kde sa nevykonával rybolov počas referenčného obdobia, sa nepoužije na účely vykonávania rybolovu v tejto oblasti. Každý členský štát vykazuje takéto rybárske úsilie osobitne.
Článok 4
Metodológia
Každý členský štát zabezpečí, aby metóda vykazovania rybárskeho úsilia bola rovnaká ako metóda na stanovenie úrovní rybárskeho úsilia podľa článkov 3 a 6 nariadenia (ES) č. 1954/2003.
Článok 5
Súlad s inými systémami na obmedzenie rybárskeho úsilia
Maximálne ročné úrovne rybárskeho úsilia stanovené v prílohách I a II sa nedotýka obmedzení rybárskeho úsilia určeného v rámci plánov obnovy alebo iných riadiacich opatrení podľa právnych predpisov spoločenstva, ak sa dodrží opatrenie zaručujúcu nižšiu úroveň rybárskeho úsilia.
Článok 6
Nadobudnutie účinnosti
Toto nariadenie nadobúda účinnosť dvadsiaty deň nasledujúci po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 19. júla 2004